CELEX: 32021D0366
Language: hu
Date: 2021-02-22 00:00:00
Title: A Tanács (EU) 2021/366 határozata (2021. február 22.) az Egyesült Nemzetek Szervezete Európai Gazdasági Bizottságának a nemzetközi közúti fuvarozást végző járművek személyzetének munkájáról szóló európai megállapodással foglalkozó szakértői csoportjában és a közúti közlekedéssel foglalkozó munkacsoportjában az Európai Unió nevében képviselendő álláspontról

2021.3.1.   
               
               
                  HU
               
               
                  Az Európai Unió Hivatalos Lapja
               
               
                  L 70/12
               
            
         A TANÁCS (EU) 2021/366 HATÁROZATA
         (2021. február 22.)
         az Egyesült Nemzetek Szervezete Európai Gazdasági Bizottságának a nemzetközi közúti fuvarozást végző járművek személyzetének munkájáról szóló európai megállapodással foglalkozó szakértői csoportjában és a közúti közlekedéssel foglalkozó munkacsoportjában az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 91. cikkére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A nemzetközi közúti fuvarozást végző járművek személyzetének munkájáról szóló európai megállapodás (1) (a továbbiakban: az AETR-megállapodás) 1976. január 5-én lépett hatályba. A megállapodás legutóbb 2010. szeptember 20-án módosult.
                  
               
                     (2)
                  
                  
                     Az AETR-megállapodás 21. cikke értelmében az AETR-megállapodás javasolt módosításait bármely szerződő fél benyújthatja az Egyesült Nemzetek Szervezetének (ENSZ) főtitkárához. A javaslatokat az ENSZ Európai Gazdasági Bizottsága (a továbbiakban: ENSZ EGB) közúti közlekedéssel foglalkozó munkacsoportján (a továbbiakban: SC.1) belül egyeztetik, mielőtt benyújtjak őket az ENSZ főtitkárához.
                  
               
                     (3)
                  
                  
                     Az ENSZ EGB az AETR-megállapodás keretében szakértői csoportot hozott létre. Az említett csoport hatáskörébe tartozik az AETR-megállapodás módosítására irányuló javaslatok kidolgozása és előterjesztése az ENSZ EGB közúti közlekedéssel foglalkozó munkacsoportja elé.
                  
               
                     (4)
                  
                  
                     Az AETR-megállapodással foglalkozó szakértői csoport 2021 februárjára tervezett 25. ülésén, majd az ENSZ EGB közúti közlekedéssel foglalkozó munkacsoportja 2021 októberére tervezett 116. ülésén várhatóan megvitatja az AETR-megállapodásnak az intelligens menetíró készülék elfogadására vonatkozó módosításait.
                  
               
                     (5)
                  
                  
                     Az AETR-megállapodás 22a. cikke úgy rendelkezik, hogy a 3821/85/EGK tanácsi rendelet (2) IB. mellékletének a digitális menetíró készülékeket érintő módosításait az AETR-megállapodás szerződő felei hivatalos egyeztetés vagy szavazás nélkül valamennyien automatikusan átveszik. Az a tény, hogy az AETR-megállapodás szerződő felei nem vesznek részt a digitális menetíró készülékre vonatkozó műszaki előírások kidolgozásának és elfogadásának folyamatában, egyes szerződő felek elégedetlenségét váltotta ki. A Bizottság 2011. július 19-i, a „Digitális menetíró készülék: útiterv a jövőbeli tevékenységekhez” című közleményében elismeri, hogy ez a mechanizmus azt kockáztatja, hogy a nem EU-tag szerződő felek nem megfelelően és nem összehangoltan alkalmazzák a digitális menetíró készülékeket.
                  
               
                     (6)
                  
                  
                     Az Unió érdekében áll, hogy az AETR-megállapodásban az ellenörző készülékekre, így a a digitális menetíró készülékekre vonatkozóan előírt döntéshozatali eljárás módosuljon annak érdekében, hogy az AETR-megállapodás 22. cikkének (1), (2) és (3) bekezdésében meghatározott eljárás az intelligens menetíró készülékre vonatkozó műszaki előírások AETR-megállapodásba történő beillesztése tekintetében alkalmazandóvá váljon, valamint annak érdeében, hogy a 22a. cikk a menetíró készülék korábbi verzióival kapcslatos követelmények esetleges jövőbeli módosításai vonatkozásábantovábbra is hatályban maradjon.
                  
               
                     (7)
                  
                  
                     Az AETR-megállapodás 10. cikke értelmében azok a menetíró készülékek, amelyek kialakítására, beépítésére, használatára és tesztelésére a 3821/85/EGK rendeletnek megfelelően kerül sor, az AETR-megállapodás előírásainak megfelelőnek minősülnek. Az AETR-megállapodás 10. cikket módosítani kell annak érdekében, hogy tartalmazza az intelligens menetíró készülékre vonatkozó műszaki előírások hivatkozását, amely az AETR-megállapodás mellékletének 1C. függeléke hatálybalépésének időpontjától az AETR-megállapodás követelményeinek megfelelőnek tekintendő.
                  
               
                     (8)
                  
                  
                     Az AETR-megállapodás átmeneti rendelkezésekről szóló 13. cikkének módosításával meg kell határozni az intelligens menetíró készülékre vonatkozó rendelkezéseknek a szerződő felek általi alkalmazásának pontos időpontját.
                  
               
                     (9)
                  
                  
                     Az AETR-megállapodás 14. cikke csak az ENSZ EGB tagállamai és az ENSZ EGB-ben konzultációs joggal rendelkező államok számára teszi lehetővé az AETR-megállapodáshoz való csatlakozást.
                  
               
                     (10)
                  
                  
                     Számos érv szól amellett, hogy az Unió csatlakozzon az AETR-megállapodáshoz. Először is a nemzetközi közúti fuvarozást végző járművek személyzetének munkájához kapcsolódó ügyekben az Unió kizárólagos hatáskörrel rendelkezik, amit az Európai Unió Bírósága a 22/70 sz. ügyben hozott ítéletével (3) megerősített. Másodsorban az Uniónak az AETR-megállapodáshoz való csatlakozása biztosítaná az Unió érdekeinek hatékony képviseletét az AETR-megállapodáson belül. Végezetül pedig az AETR-megállapodás működésének és a javasolt döntéshozatali eljárásnak a sajátosságai indokolttá teszik, hogy az Unió szerződő fél legyen. Annak érdekében, hogy az Unió csatlakozhasson az AETR-megállapodáshoz, az AETR-megállapodás 14. cikkét módosítani kell oly módon, hogy az lehetővé tegye a regionális integrációs szervezetek AETR-megállapodáshoz való csatlakozását.
                  
               
                     (11)
                  
                  
                     Az intelligens menetíró készülékre vonatkozó, az AETR-megállapodásba a megállapodás mellékletének 1C. függelékeként belefoglalandó műszaki előírásokat egyrészt az AETR-megállapodással foglalkozó szakértői csoporthoz az Unió által 2020. április 8-án benyújtott előírásoknak, másrészt azoknak az előírásoknak kell képezniük, amelyeket a Bizottság az 165/2014/EU európai parlamenti és tanácsi rendelet (4) alapján 2021-ben fog elfogadni.
                  
               
                     (12)
                  
                  
                     Módosítani kell továbbá az AETR-megállapodás melléklete 2. függelékének III. fejezetében foglalt típusbizonyítvány mintáját oly módon, hogy az az intelligens menetíró készülékekre és azok alkatrészeire is alkalmazható legyen.
                  
               
                     (13)
                  
                  
                     Tekintve, hogy a közúti fuvarozásban használt menetíró készülékek (tachográfok) egész Európára kiterjedő harmonizációjának érdekében az AETR-megállapodást módosítani kell, és mivel az AETR-megállapodás ilyen módosítása az EUMSZ 218. cikkének (9) bekezdésében említett joghatásokat fog kiváltani, helyénvaló meghatározni az Unió nevében az AETR-megállapodással foglalkozó szakértői csoportban és az ENSZ EGB közúti közlekedéssel foglalkozó munkacsoportban képviselendő álláspontot.
                  
               
                     (14)
                  
                  
                     mivel az Unió nem az AETR-megállapodás szerződő fele, és jogállása nem teszi lehetővé számára a javasolt módosítások előterjesztését, az Unió által kitűzött célok elérésének elősegítése érdekében és a lojális együttműködés szellemében az Unió érdekében eljáró tagállamoknak kell benyújtaniuk a javasolt módosításokat az AETR-megállapodással foglalkozó szakértői csoport részére.
                  
               
                     (15)
                  
                  
                     Az Unió álláspontját az Unió azon tagállamai képviselik közösen eljárva, amelyek tagjai az AETR-megállapodással foglalkozó szakértői csoportnak és az ENSZ EGB közúti közlekedéssel foglalkozó munkacsoportjának,
                  
               ELFOGADTA EZT A HATÁROZATOT:
         
            1. cikk
            A nemzetközi közúti fuvarozást végző járművek személyzetének munkájáról szóló európai megállapodással (AETR-megállapodással) foglalkozó szakértői csoport 25. ülésén, valamint az ENSZ EGB közúti közlekedéssel foglalkozó munkacsoportjának 116. ülésén az Unió által elfogadandó álláspontnak összhangban kell állnia az AETR-megállapodás javasolt módosításaival (5).
            Az első bekezdésben említett álláspontot érintő alaki és kismértékű változtatások a Tanács újabb határozata nélkül is elfogadhatók.
         
         
            2. cikk
            
               (1)   Az 1. cikkben említett álláspontot az Unió azon tagállamai képviselik közösen eljárva, amelyek tagjai az AETR-megállapodással foglalkozó szakértői csoportnak és az ENSZ EGB közúti közlekedéssel foglalkozó munkacsoportjának.
            
            
               (2)   A tagállamok a módosítási javaslatokról tájékoztatják az AETR-megállapodással foglalkozó szakértői csoportot.
            
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. február 22-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  HL L 95., 1978.4.8., 1. o.
         
         
            (2)  A Tanács 3821/85/EGK rendelete (1985. december 20.) a közúti közlekedésben használt menetíró készülékekről (HL L 370., 1985.12.31., 8. o.).
         
            (3)  ECLI:EU:C:1971:32.
         
            (4)  Az Európai Parlament és a Tanács 165/2014/EU rendelete (2014. február 4.) a közúti közlekedésben használt menetíró készülékekről, a közúti közlekedésben használt menetíró készülékekről szóló 3821/85/EGK tanácsi rendelet hatályon kívül helyezéséről és a közúti szállításra vonatkozó egyes szociális jogszabályok összehangolásáról szóló 561/2006/EK európai parlamenti és tanácsi rendelet módosításáról (HL L 60., 2014.2.28., 1. o.).
         
            (5)  Lásd az ST 5700/21 sz. dokumentumot a http://register.consilium.europa.eu oldalon.